Vaughan Jones
Vaughan Jones var en newzealandsk matematiker; fra 1985 professor i matematik ved University of California i Berkeley. Jones ydede væsentlige bidrag til teorien for operatoralgebraer. Under sit arbejde fandt han i 1984 en yderst overraskende forbindelse mellem knudeteori og operatoralgebra i matematikken og umiddelbart derefter til statistisk fysik. Dette førte til opdagelsen af en ny polynomiumsinvariant for knuder, det såkaldte Jones-polynomium. For denne opdagelse modtog Jones Fields-medaljen i 1990.